Rådets udtalelse

af 28. februar 2000

om Belgiens opdaterede stabilitetsprogram, 2000-2003

(2000/C 98/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 28. februar 2000 undersøgte Rådet Belgiens opdaterede stabilitetsprogram fra 1999, som dækker perioden 2000-2003. Rådet noterer med tilfredshed, at underskuddet på statsfinanserne for 1998 var væsentligt lavere end skønnet i det oprindelige stabilitetsprogram, og at budgettilpasningen fortsatte i 1999 på trods af en opbremsning i den økonomiske aktivitet og ekstraudgifter på grund af uforudsete begivenheder; gældskvoten er gennem de sidste to år nedbragt med 6,3 procentpoint til anslået 114,9 % bruttonationalproduktet (BNP) ved udgangen af 1999. Rådet finder, at det opdaterede program er i overensstemmelse med de overordnede retningslinjer for den økonomiske politik.

Budgetfremskrivningerne i det opdaterede stabilitetsprogram bygger på et forsigtigt makroøkonomisk scenario, der bygger på en antagelse om en real BNP-vækst på 2,5 % pr. år i årene 2000 og 2001 og en BNP-trendvækstrate på 2,3 % af BNP i de efterfølgende år. Rådet finder, at BNP-vækstfremskrivningerne i det opdaterede program sandsynligvis udgør den nedre grænse i en række sandsynlige makroøkonomiske fremskrivninger; som følge heraf venter Rådet, at hvis der indtræffer en kraftigere vækst, vil budgetresultatet blive bedre end ventet i det opdaterede program, især i 2000.

Rådet noterer sig, at den belgiske regering har til hensigt at opfylde målet om balance i statsfinanserne i 2002, hvilket er tidligere end i det oprindelige program, og at opnå et budgetoverskud i 2003; det anerkender de belgiske myndigheders faste forsæt om at søge at opnå bedre budgetresultater i 2000 end dem, der var forudset i det opdaterede program; denne udvikling vil gøre det nemmere at sikre en gældskvote på tæt ved 100 % af BNP i 2003, som det forudses i programmet. Efter Rådets opfattelse giver den offentlige forvaltnings underliggende budgetstilling siden 1999 en sikkerhedsmargen mod at overskride referenceværdien for underskuddet på 3 % af BNP under normale omstændigheder, hvilket er i overensstemmelse med kravene i stabilitets- og vækstpagten; Rådet finder dog, at den forbedring i den finanspolitiske stilling, der forudses i programmet, er nødvendig for at sikre et stabilt fald i den fortsat høje gældskvote og for at give råderum for den bebudede indkomstskattereform.

Rådet ser med tilfredshed på det fornyede tilsagn i det opdaterede program fra 1999 om at fastholde store overskud på primærsaldoen som et centralt element i Belgiens budgetkonsolideringsstrategi; denne strategi har bevist sin afgørende betydning inden for de senere år ved at give mulighed for at fremskynde budgettilpasninger og anses for at være et væsentligt middel til at konsolidere de fremskridt, der sket på dette felt, og sikre en fortsat nedbringelse af gældskvoten. Rådet finder, at en vækst i primærudgifterne på 1,5 % pr. år realt set er passende til sikring af de tilsigtede overskud på primærsaldoen, og opfordrer den belgiske regering til at gennemføre den til punkt og prikke.

Rådet noterer sig, at en hovedmålsætning i det opdaterede program er at opnå en betydelig forøgelse af beskæftigelsesfrekvensen i Belgien og forbedre den økonomiske effektivitet gennem en pakke reformer og økonomisk-politiske foranstaltninger; i denne sammenhæng ser Rådet med tilfredshed på regeringens beslutning om at øge indsatsen for at lette det samlede skattetryk, især på arbejdskraften. I forlængelse af sin udtalelse om det oprindelige stabilitetsprogram(2) opfordrer Rådet den belgiske regering til inden for de udgiftslofter, der er fastsat i programmet, at give højere prioritet til offentlige investeringer med det formål at forbedre infrastrukturen og økonomiens produktionspotentiel; det opfordrer regeringen til i de fremtidige opdaterede stabilitetsprogrammer at anføre fremskrivninger for de vigtigste offentlige udgiftskategorier, specielt de offentlige investeringer.

Rådet ser med tilfredshed på samarbejdsaftalen, hvori der inden for en mellemfristet tidshorisont fastsættes budgetmål for alle niveauer af den offentlige forvaltning i Belgien, idet dette er et betydningsfuldt tiltag, som øger gennemsigtigheden og troværdigheden i det opdaterede stabilitetsprogram.

(1) EFT L 209 af 2.8.1997, s. 1.

(2) EFT C 124 af 5.5.1999, s. 4.